SKRIFTLIG FORESPØRGSEL E-2400/00

af Mauro Nobilia (UEN) til Kommissionen

(18. juli 2000)

Om: Telecom Italia s.p.a.

- I marts 2000 indledte Telecom Italia s.p.a. proceduren vedrørende afskedigelse og omplacering af ca. 7 500 ansatte

- Disse sociale kompensationsforanstaltninger påhviler den offentlige socialsikring og dermed staten.

- Telecom Italia s.p.a. er en privat virksomhed, hvori den italienske stat ejer en ikke ubetydelig aktieandel.

- Telecom Italia s.p.a. har indtil for ganske nylig nydt godt af midler fra EFRU (Den Europæiske Fond for Regionaludvikling), for hvilke der er blevet forberedt og etableret mange infrastrukturer som f.eks. en modernisering af nettet og kabelføring.

- Telecom Italia s.p.a. har nydt godt af midler fra ESF (Den Europæiske Socialfond) til opførelse af forskellige erhvervsuddannelsescentre.

Vil Kommissionen oplyse:

- om ovenstående er i overensstemmelse med virkeligheden?

- Vil den kontrollere, om iværksættelsen af denne procedure, som skal gennemføres om kort tid, bl.a. ikke er i modstrid med reglerne og principperne vedrørende anvendelse af EU-strukturfondsmidlerne, i og med, at disse er beregnet til jobskabelse eller i det mindste til at opretholde beskæftigelsesniveauet?

- Vil Kommissionen, om nødvendigt, når den overvejer fremtidige ansøgninger om EU-midler fra Telecom Italia s.p.a., tage skridt til at sikre, at der tages behørigt hensyn til, at selskabet fuldstændig synes at se bort fra målene bestående i at øge og opretholde beskæftigelsen?

Svar afgivet på Kommissionens vegne af Anna Diamantopoulou

(9. oktober 2000)

På et overordnet plan er Kommissionen ked af, at omstruktureringen af selskabet Telecom Italia s.p.a. ender med afskedigelsen af 7 500 arbejdere og

således berører et meget stort antal arbejdere og deres familier. Ganske vist er arbejdskraftens mobilitet en uomgængelig faktor for vores økonomi, men den skal forvaltes med henblik på at begrænse de negative følger for de ansatte. Man må ligeledes huske på, at de individuelle sager om virksomheder under omstrukturering kun kan behandles på nationalt niveau.

Kommissionen bekræfter eksistensen af et operationelt program for telekommunikation i henhold til mål 1 (Mezzogiorno) for perioden 1994-1999, til hvilket Den Europæiske Fond for Regionaludvikling (EFRU) har givet tilskud på 376 mio. EUR ud af en samlet investering på 1 154 millioner euro. Der bør gøres opmærksom på, at den nævnte EF-støtte havde til formål at fremme regionaludviklingen i Mezzogiorno, der udviste en alvorlig forsinkelse med hensyn til infrastrukturer til telekommunikation.

Hvad angår Den Europæiske Socialfond, skulle Telecom ifølge informationer fra medlemsstaten have modtaget ca. 0,4 mio. EUR til sine aktiviteter i Mezzogiorno.

Denne støtte er blevet tildelt i fuld overensstemmelse med de gældende regler.

Angående den nye programperiode (2000-2006) er det ikke fastlagt i fællesskabsstøtterammen for områderne i Mezzogiorno, som er godkendt af Kommissionen den 1. august 2000, at der skal ydes direkte finansiering til Telecom Italia s.p.a. eller til andre telekommunikationsvirksomheder.

For øvrigt medfinansierer fællesskabsstøtterammen ikke længere basisnettene eller investeringer i infrastrukturer til mobil- og fastnettelefoni. Ikke desto mindre kan investeringer i infrastrukturer og telekommunikationsnet samfinansieres, men kun på de betingelser, der er fastlagt i Kommissionens tekniske dokument om Informationssamfundet og regionaludvikling planlagte interventioner under EFRU for perioden 2000-2006. Kriterier for programevaluering, hvoraf en kopi er fremsendt til det ærede medlem samt til Europa-Parlamentets generalsekretariat.

Under alle omstændigheder skal fællesskabslovgivningen og den nationale lovgivning på konkurrenceområdet overholdes.